তথ্যবিবরণী নম্বর : ২৫৫৪

বাংলাদেশ ফিলিস্তিনের ন্যায়সঙ্গত আন্দোলনকে দৃঢ়ভাবে সমর্থন করে

 -- যুব ও ক্রীড়া প্রতিমন্ত্রী

ঢাকা, ১৭ জ্যৈষ্ঠ (৩১ মে) :

 যুব ও ক্রীড়া প্রতিমন্ত্রী মোঃ জাহিদ আহসান রাসেল বলেছেন, বাংলাদেশ একটি মানবিক রাষ্ট্র হিসেবে সব সময়ই বিশ্বের নির্যাতিত মানুষের পাশে থেকেছে। দখল ও বৈষম্যের বিরুদ্ধে বহু বছরের সংগ্রামের কারণে বঙ্গবন্ধু ফিলিস্তিনিসহ সকল নিপীড়িত শোষিত বঞ্চিত মানুষের বেদনা দৃঢ়ভাবে অনুধাবন করেছিলেন। ১৯৭৪ সালে বঙ্গবন্ধু শেখ মুজিবুর রহমান প্রথমবারের মতো জাতিসংঘের সাধারণ অধিবেশনে যে বক্তব্য রাখেন সেখানেও তিনি ফিলিস্তিনের প্রতি তাঁর দ্ব্যর্থহীন সমর্থন ব্যক্ত করেন।

 প্রতিমন্ত্রী আজ ওআইসি এর অঙ্গ সংগঠন ইসলামিক কোঅপারেশন ইয়ুথ ফোরাম (ICYF) আয়োজিত ‘Human rights violation in Palestine’ শীর্ষক আন্তর্জাতিক ওয়েবিনারে বিশেষ অতিথির বক্তব্যে এসব কথা বলেন।

 প্রতিমন্ত্রী বলেন, ফিলিস্তিনের প্রতি বঙ্গবন্ধুর সেই সমর্থনের ঘোষণার প্রতি আজও বাংলাদেশ অবিচল রয়েছে। বঙ্গবন্ধু কন্যা প্রধানমন্ত্রী শেখ হাসিনা দৃঢ়তার সাথে ফিলিস্তিনের নিরীহ জনগণের ওপর সম্প্রতি ইসরায়েলের নগ্ন হামলা ও আগ্রাসনের তীব্র নিন্দা ও প্রতিবাদ জানিয়েছে এবং ফিলিস্তিনের ন্যায়সঙ্গত আন্দোলনকে দৃঢ়ভাবে সমর্থনের অঙ্গীকার পুনর্ব্যক্ত করেছে।

 প্রতিমন্ত্রী ফিলিস্তিনের যুবকদের দুর্বিষহ ও অনিশ্চিত জীবন যাপনের বিষয়ে গভীর উদ্বেগ প্রকাশ করে বিশ্বের শান্তিকামী সকল মানুষকে ফিলিস্তিন যুবকদের একটি নিরাপদ ও শান্তিপূর্ণ জীবন নিশ্চিত করতে সমন্বিত পদক্ষেপের আহ্বান জানান।

 অনুষ্ঠানে ICYF এর প্রেসিডেন্ট তাহা আইয়ানের সভাপতিত্বে বাংলাদেশ ছাড়াও মরক্কো, তুরস্ক, পাকিস্তান, লেবানন, লিবিয়া ও ফিলিস্তিনের যুব ও ক্রীড়া মন্ত্রীগণ বক্তব্য প্রদান করেন।

#

আরিফ/সাহেলা/সঞ্জীব/জয়নুল/২০২১/২২০০ঘণ্টা

তথ্যবিবরণী নম্বর : ২৫৫৩

**আগামীকাল বিশ্ব দুগ্ধ দিবস**

ঢাকা, ১৭ জ্যৈষ্ঠ (৩১ মে) :

 আগামীকাল বিশ্ব দুগ্ধ দিবস। ২০০১ সালে জাতিসংঘের খাদ্য ও কৃষি সংস্থা (এফএও) ১ জুন তারিখকে বিশ্ব দুগ্ধ দিবস হিসেবে ঘোষণা করে। ঐ বছর থেকে বৈশ্বিক খাদ্য হিসেবে দুধের গুরুত্ব তুলে ধরা এবং দৈনন্দিন খাদ্য গ্রহণে দুগ্ধ ও দুগ্ধজাত পণ্য অন্তর্ভুক্ত করাকে উৎসাহিত করতে প্রতিবছর বিশ্বব্যাপী এ দিবসটি উদযাপন হয়ে আসছে।

 বিশ্ব দুগ্ধ দিবস ২০২১ এর প্রতিপাদ্য হচ্ছে, ‘Sustainability in the dairy sector with messages around the environment, nutrition and socio-economics.’

 মৎস্য ও প্রাণিসম্পদ মন্ত্রণালয়ের আওতাধীন প্রাণিসম্পদ অধিদপ্তর এ বছর দেশব্যাপী দিবসটি পালন করছে। এর অংশ হিসেবে ১ জুন থেকে ৭ জুন পর্যন্ত দুগ্ধ সপ্তাহ পালিত হবে। আগামীকাল বিশ্ব দুগ্ধ দিবস ও দুগ্ধ সপ্তাহ ২০২১ এর  আনুষ্ঠানিক উদ্বোধন করবেন মৎস্য ও প্রাণিসম্পদ মন্ত্রী  শ ম রেজাউল করিম। এদিন সুসজ্জিত পরিবহণের মাধ্যমে রাজধানীর খামারবাড়ি মোড়সহ অন্যান্য স্থানে জনসচেতনতামূলক প্রচার কার্যক্রম, টি-শার্ট বিতরণ ও দরিদ্রের দুধ খাওয়ানো কর্মসূচি পালন করা হবে। একইদিন বিশ্ব দুগ্ধ দিবস ২০২১ উপলক্ষ্যে প্রাণিসম্পদ অধিদপ্তর ও জাতিসংঘের খাদ্য ও কৃষি সংস্থার যৌথ আয়োজনে একটি সেমিনার অনুষ্ঠিত হবে।

 এছাড়া দুগ্ধ সপ্তাহের কর্মসূচির অংশ হিসেবে সরকারি শিশু পরিবার ও নির্দিষ্ট সংখ্যক দরিদ্র মানুষকে বিনামূল্যে দুধ পান করানো, জেলা ও উপজেলা প্রাণিসম্পদ দপ্তরের মাধ্যমে দুগ্ধ পণ্য বহুমুখীকরণে পরামর্শ ক্যাম্পেইন পরিচালনা, প্রাণিসম্পদ প্রদর্শনীর আয়োজন, বিনামূল্যে প্রাণিসম্পদ চিকিৎসা ক্যাম্পেইন পরিচালনা, বিনামূল্যে প্রাণিসম্পদের জন্য কৃমিনাশক ঔষধ বিতরণ ও টিকা প্রদান ক্যাম্পেইন পরিচালনা এবং মিডিয়া ডায়ালগ আয়োজনসহ জনসচেতনতামূলক অন্যান্য প্রচার কার্যক্রম বাস্তবায়ন করা হবে।

#

ইফতেখার/সাহেলা/সঞ্জীব/আব্বাস/২০২১/২০২৪ ঘণ্টা

তথ্যবিবরণী নম্বর : ২৫৫২

**মাদকের ছোবল থেকে তরুণ প্রজন্মকে দূরে রাখতে হবে**

 **-- সমাজকল্যাণ মন্ত্রী**

ঢাকা, ১৭ জ্যৈষ্ঠ (৩১ মে) :

 সমাজকল্যাণ মন্ত্রী নুরুজ্জামান আহমেদ বলেছেন, আগামী প্রজন্মকে মানুষের মতো মানুষ হিসাবে গড়ে তোলার লক্ষ্যে সবাইকে সজাগ থাকতে হবে। কুচক্রীমহল মাদকের মাধ্যমে তরুণ প্রজন্মকে ধ্বংস করতে চায়। মাদকের ছোবল থেকে তরুণ প্রজন্মকে দূরে রাখতে হবে।

 মন্ত্রী আজ ভিডিও কনফারেন্সিংয়ের মাধ্যমে লালমনিরহাট জেলার আদিতমারী উপজেলার সরকারি জি এস মডেল স্কুল এন্ড কলেজ মাঠে জাতির পিতা বঙ্গবন্ধু শেখ মুজিবুর রহমান জাতীয় গোল্ডকাপ ফুটবল টুর্নামেন্ট, বালক (অনূর্ধ্ব-১৭) ২০২১-এর চূড়ান্ত খেলার পুরস্কার বিতরণী অনুষ্ঠানে প্রধান অতিথি হিসেবে যোগ দিয়ে এসব কথা বলেন।

 আদিতমারী উপজেলা নির্বাহী কর্মকর্তা মুহাম্মদ মনসুর উদ্দিনের সভাপতিত্বে অনুষ্ঠানে জেলা প্রশাসক, লালমনিরহাট আবু জাফরসহ বিভিন্ন পর্যায়ের কর্মকর্তা, জনপ্রতিনিধি ও ক্রীড়া সংস্থার নেতৃবৃন্দ উপস্থিত ছিলেন।

 মন্ত্রী বলেন, বঙ্গবন্ধুকে সপরিবারে হত্যার পর যারা দেশের ক্ষমতা দখল করেছিল তারা এদেশের যুবসমাজকে নৈতিক অধঃপতনের দিকে ধাবিত করার জন্য খেলাধুলার চর্চাতো দূরে থাক সাহিত্য ও সংস্কৃতি চর্চা থেকেও তাদেরকে বিচ্ছিন্ন করে রেখেছিল। প্রধানমন্ত্রী শেখ হাসিনা দেশ পরিচালনার দায়িত্বভার গ্রহণ করার পর থেকে যুবসমাজের জন্য কাজ করে যাচ্ছেন। বর্তমানে যুবসমাজ দেশের সম্পদে পরিণত হয়েছে।

 মন্ত্রী বলেন, স্বাধীনতা বিরোধীরা নতুন প্রজন্মকে বিপথগামী করতে এখনও সচেষ্ট আছে। দেশ থেকে মাদক নির্মূল করতে হবে। মন্ত্রী এ বিষয়ে অভিভাবক ও প্রশাসনকে সজাগ থাকার আহ্বান জানান।

 মন্ত্রী আরো বলেন, বাংলাদেশ অর্থনৈতিক দিক দিয়ে এখন দক্ষিণ এশিয়ায় স্বয়ংসম্পূর্ণ। এদেশ বিদেশি সাহায্যের ওপর নির্ভর করে না। উন্নয়নের এ ধারা অব্যাহত রাখতে আগামী প্রজন্মকে মানুষের মতো মানুষ হিসেবে গড়ে তুলতে হবে। তাদেরকে সুনাগরিক হিসেবে গড়ে তুলে বঙ্গবন্ধুর স্বপ্নকে বাস্তাবয়ন করতে হবে।

 মন্ত্রী তরুণদের উদ্দেশ্যে বলেন, পড়াশোনায় মনোযোগী হয়ে সুশিক্ষায় শিক্ষিত হয়ে আলোকিত মানুষ হিসেবে নিজেদের গড়তে হবে। লেখাপড়ার সাথে সাথে খেলাধুলার চর্চা, সাহিত্য-সংস্কৃতির চর্চাও করতে হবে।

 পরে মন্ত্রীর পক্ষে জেলা প্রশাসক, লালমনিরহাট বিজয়ী ও বিজিত দলের মাঝে পুরস্কার বিতরণ করেন।

#

জাকারিয়া/সাহেলা/সঞ্জীব/জয়নুল/২০২১/২০০০ঘণ্টা

তথ্যবিবরণী নম্বর : ২৫৫১

**শ্রমিকদের কল্যাণে সবাইকে কাজ করতে হবে**

 **---শিল্পমন্ত্রী**

ঢাকা, ১৭ জ্যৈষ্ঠ (৩১ মে) :

শ্রমিকদের কল্যাণে সবাইকে কাজ করার আহ্বান জানান শিল্পমন্ত্রী নূরুল মজিদ মাহমুদ হুমায়ূন। তিনি বলেন, শ্রমিকদের ভাল রেখেই দেশকে এগিয়ে নিয়ে যেতে হবে। শ্রমিকদের সেফটি সিকিউরিটি ও ইকনোমি নিশ্চিত করতে হবে। শ্রমিক ছাড়া মালিক থাকবে না, মালিকদেরকে শ্রমিকদের স্বার্থ সংশ্লিষ্ট বিষয়ে উদার মানসিকতা থাকতে হবে। সরকার নারী শ্রমিকদের সুরক্ষার বিষয়টি অগ্রাধিকার দিয়ে আসছে এবং নারীর ক্ষমতায়নে কাজ করে যাচ্ছে।

উন্নয়ন সমন্বয় এবং কেয়ার বাংলাদেশের যৌথ উদ্যোগে আয়োজিত সংসদ সদস্যদের অংশগ্রহণে “কর্মক্ষেত্রে হয়রানি নিরসন এবং আইএলও কনভেনশন ১৯০: বাংলাদেশ প্রেক্ষাপট” শীর্ষক ভার্চুয়াল সংলাপে শিল্পমন্ত্রী আজ এসব কথা বলেন। বাংলাদেশ ব্যাংকের সাবেক গভর্নর এবংউন্নয়ন সমন্বয়েরচেয়ারম্যানড. আতিউর রহমান এতে  সঞ্চালনা করেন। বিশেষ অতিথি হিসেবে বক্তব্য রাখেন শাহজাহান খান এমপি এবং মেহের আফরোজ চুমকী এমপি এবং মূল প্রবন্ধ উপস্থাপন করেন কেয়ার বাংলাদেশের পরিচালক হুমায়রা আজিজ। এতে শুভেচ্ছা বক্তব্য রাখেন কেয়ার বাংলাদেশের কান্ট্রি ডিরেক্টর রমেশ শীল।

শিল্পমন্ত্রী আরো বলেন, আইএলও কনভেনশন অনুযায়ী সরকার শিল্প কারখানাসহ সব ক্ষেত্রেই শ্রমিকদের স্বার্থকে প্রাধান্য দিচ্ছে। কর্মক্ষেত্রে কর্মীদের নিরাপত্তা, সুরক্ষা এবং হয়রানি নিরসন করতে সরকার বদ্ধপরিকর। বিশেষ করে, কল-কারখানায় নারীবান্ধব কর্মপরিবেশ তৈরিতে সরকার এবং শিল্প মন্ত্রণালয় অগ্রাধিকারভিত্তিতে কাজ করছে। নারী ক্ষমতায়নের কাঙ্ক্ষিত লক্ষ্য অর্জনের আগ পর্যন্ত সরকার এ প্রয়াস অব্যাহত রাখবে।

#

জাহাঙ্গীর/সাহেলা/সঞ্জীব/আব্বাস/২০২১/১৮২৫ ঘণ্টা

তথ্যবিবরণী নম্বর : ২৫৫০

**খুলনা বিভাগে অসহায় মানুষের মাঝে সরকারি ত্রাণ বিতরণ অব্যাহত**

ঢাকা, ১৭ জ্যৈষ্ঠ (৩১ মে) :

 করোনাভাইরাসের সংক্রমণজনিত রোগ কোভিড-১৯ মোকাবিলার অংশ হিসেবে চলমান বিধিনিষেধের কারণে কর্মহীন হয়ে পড়া অসহায় মানুষের মাঝে ত্রাণ বিতরণ করছে সরকার। তারই অংশ হিসেবে খুলনা বিভাগের বিভিন্ন জেলায় আজ সরকারি ত্রাণ সহায়তা কর্মসূচির আওতায় গরিব, অসহায়, কর্মহীন এবং দুস্থ মানুষের মাঝে এসব ত্রাণ বিতরণ করা হয়েছে।

 সাতক্ষীরা জেলায় আজ করোনাকালীন অসহায় মানুষের মাঝে ত্রাণ হিসেবে ২ শত ৫০টি পরিবারের মাঝে শিশু খাদ্যের জন্য নগদ ১ লাখ টাকা এবং ১ শত ৭০টি পরিবারের মাঝে গোখাদ্য হিসেবে নগদ ১ লাখ টাকা বিতরণ করা হয়েছে।

 যশোর জেলায় প্রধানমন্ত্রীর কার্যালয়ের বরাদ্দসহ আজ অসহায় মানুষের মাঝে ত্রাণ হিসেবে ৪ হাজার ৮ শত পরিবারের মাঝে ৪ লাখ ৯৫ হাজার টাকা বিতরণ করা হয়েছে।

 মাগুরা জেলা প্রশাসনের উদ্যোগে ত্রাণ হিসেবে ২ শতটি পরিবারের মাঝে ৫ শত টাকার মধ্যে খাদ্যসামগ্রী বিতরণ করা হয়।

 উল্লেখ্য, সংশ্লিষ্ট জেলা তথ্য অফিসারদের মাধ্যমে জেলা ত্রাণ ও পুনর্বাসন অফিস হতে প্রাপ্ত তথ্যসূত্রে এসব জানা গেছে।

#

দীপংকর/সাহেলা/সঞ্জীব/জয়নুল/২০২১/১৮২৫ঘণ্টা

তথ্যবিবরণী নম্বর : ২৫৪৯

**সেতু বিভাগের নতুন সচিব হিসেবে মোঃ আবু বকর ছিদ্দীকের যোগদান**

ঢাকা, ১৭ জ্যৈষ্ঠ (৩১ মে) :

 মোঃ আবু বকর ছিদ্দীক সড়ক পরিবহন ও সেতু মন্ত্রণালয়ের সেতু বিভাগের সচিব ও বাংলাদেশ সেতু কর্তৃপক্ষের নির্বাহী পরিচালক হিসেবে আজ পূর্বাহ্নে যোগদান করেন। ইতোপূর্বে তিনি বাংলাদেশ পেট্রোলিয়াম কর্পোরেশনের চেয়ারম্যান হিসেবে কর্মরত ছিলেন।

 মোঃ আবু বকর ছিদ্দীক বিসিএস প্রশাসন ক্যাডারের নবম ব্যাচের একজন মেধাবী ও দক্ষ কর্মকর্তা। সুদীর্ঘ কর্মময় জীবনে তিনি জনপ্রশাসন মন্ত্রণালয়ের এপিডি উইং, স্বাস্থ্য ও পরিবার পরিকল্পনা মন্ত্রণালয়, প্রাথমিক ও গণশিক্ষা মন্ত্রণালয়, বিদ্যুৎ, জ্বালানি ও খনিজ সম্পদ মন্ত্রণালয়, স্থানীয় সরকার মন্ত্রণালয়, গৃহায়ন ও গণপূর্ত মন্ত্রণালয় এবং স্বরাষ্ট্র মন্ত্রণালয়ে কর্মরত ছিলেন।

 মোঃ আবু বকর ছিদ্দীক বাংলাদেশ কৃষি বিশ্ববিদ্যালয়, ময়মনসিংহ থেকে স্নাতকোত্তর ডিগ্রী অর্জন করেন। এছাড়া তিনি গভর্নেন্স স্টাডিজে স্নাতকোত্তর ডিগ্রি অর্জন করেন। পাবলিক প্রকিউরমেন্ট বিষয়ে আন্তর্জাতিক ডিপ্লোমা অর্জন করে তিনি Chartered Institute of Procurement & Supply (CIPS) এর সদস্যপদ লাভ করেন এবং প্রশিক্ষণ ও সরকারি কাজে পৃথিবীর বিভিন্ন দেশ ভ্রমণ করেন। তিনি আইন ও জনপ্রশাসন বিষয়ে প্রকাশিত আটটি গ্রন্থের লেখক।

#

ওয়ালিদ/সাহেলা/সঞ্জীব/জয়নুল/২০২১/১৮২০ঘণ্টা

তথ্যবিবরণী নম্বর : ২৫৪৮

**সকল দেশের মতো জাতীয় পরিচয়পত্র দেবার দায়িত্ব সংশ্লিষ্ট মন্ত্রণালয়ের হাতেই থাকা উচিত**

 **---তথ্যমন্ত্রী**

ঢাকা, ১৭ জ্যৈষ্ঠ (৩১ মে) :

 ‘বিশ্বের সকল দেশের মতো জাতীয় পরিচয়পত্র দেবার দায়িত্ব সরকারের সংশ্লিষ্ট মন্ত্রণালয়ের হাতেই থাকা উচিত’ বলেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 আজ রাজধানীতে জাতীয় প্রেসক্লাবে ৩১ মে বিশ্ব তামাকমুক্ত দিবস উপলক্ষে ‘মানস-মাদকদ্রব্য ও নেশা নিরোধ সংস্থা’ আয়োজিত আলোচনাসভায় প্রধান অতিথির বক্তব্য শেষে সাংবাদিকদের প্রশ্নের জবাব দেন মন্ত্রী। গতকাল প্রধান নির্বাচন কমিশনার কে এম নূরুল হুদা জাতীয় পরিচয়পত্র সেবা নির্বাচন কমিশন থেকে সরকারের অন্য দফতরে গেলে জটিলতা তৈরি হবে বলে যে আশঙ্কা প্রকাশ করেছিলেন, সে বিষয়ে প্রশ্ন করলে মন্ত্রী একথা বলেন।

 তথ্যমন্ত্রী বলেন, ‘জাতীয় পরিচয়পত্র আর ভোটার আইডি কার্ড এক বিষয় নয়। শিশু থেকে বৃদ্ধ সবাইকে জাতীয় পরিচয়পত্র দেয়া হয়। পৃথিবীর সবদেশে এই জাতীয় পরিচয়পত্র দেয় স্বরাষ্ট্র অথবা সংশ্লিষ্ট মন্ত্রণালয়। এটি নির্বাচন কমিশন করে না। নির্বাচন কমিশন শুধু ভোটার তালিকা নিয়ে কাজ করে।’

 ‘বাংলাদেশে যখন শুধু ভোটার তালিকা প্রণয়নের প্রকল্প ছিল, তখন সেটি যৌক্তিকভাবেই নির্বাচন কমিশনের হাতে ছিল; এখন যখন ভোটার তালিকা নয়, জাতীয় পরিচয়পত্র করা হচ্ছে, তখন পৃথিবীর সব দেশের মতো এটি সরকারের সংশ্লিষ্ট মন্ত্রণালয়ের হাতে থাকাই যুক্তিযুক্ত’ বলেন ড. হাছান। আরো যুক্তি তুলে ধরে মন্ত্রী বলেন, ‘প্রথমত জাতীয় পরিচয়পত্র দেয়ার জন্য সকল তথ্য-উপাত্ত স্বরাষ্ট্র মন্ত্রণালয় সংগ্রহ করে, স্বরাষ্ট্র মন্ত্রণালয় পাসপোর্ট দেয়। বিদেশে অবস্থানরত বাংলাদেশিদেরকেও স্বরাষ্ট্র মন্ত্রণালয় পাসপোর্ট দেয়। তাদেরকেও জাতীয় পরিচয়পত্র দেয়া হবে। সুতরাং এক্ষেত্রে যে সিদ্ধান্ত হয়েছে, সেটি পৃথিবীর অন্যান্য দেশের মতোই সিদ্ধান্ত।’

 আর জাতীয় পরিচয়পত্র দেয়ার পর ১৮ বছরের বেশি বয়স্ক যারা ভোটার হওয়ার জন্য উপযুক্ত, তাদের তালিকা তো অবশ্যই নির্বাচন কমিশনের হাতে হস্তান্তর করা হবে উল্লেখ করে ড. হাছান বলেন, এখানে নির্বাচন কমিশন থেকে যে আশঙ্কার কথা বলা হয়েছে সেটি আসলে অমূলক এবং এটি স্বরাষ্ট্র মন্ত্রণালয়ের হাতে থাকাই যুক্তিযুক্ত।

 এসময় বেগম খালেদা জিয়ার স্বাস্থ্য নিয়ে সাংবাদিকদের প্রশ্নের জবাবে তথ্য ও সম্প্রচার মন্ত্রী বলেন, ‘বেগম জিয়ার সর্বোচ্চ চিকিৎসার জন্য সরকার সমস্ত পদক্ষেপ গ্রহণ করেছে। তার পছন্দনীয় হাসপাতাল ও ডাক্তারদের মাধ্যমে তিনি চিকিৎসা পাচ্ছেন। এবং সুচিকিৎসা পাওয়ার কারণেই তিনি সুস্থ হয়ে উঠছেন। তিনি যে শারীরিক সমস্যাগুলোর চিকিৎসা ২০ বছর থেকে নিচ্ছেন, সেগুলোর সমস্ত চিকিৎসা দেশেই আছে। বিদেশে নেয়ার দাবিটা অমূলক। বিএনপিকে অনুরোধ জানাবো, তাকে কারাগারে না রেখে প্রধানমন্ত্রী যে বাইরে রেখেছেন এজন্য প্রধানমন্ত্রী এবং সরকারের প্রতি কৃতজ্ঞতা জানান।’

 তামাকমুক্ত দিবস উপলক্ষে তথ্যমন্ত্রী ড. হাছান মাহ্‌মুদ বলেন, ২০৪০ সালের মধ্যে বাংলাদেশকে ধূমপানমুক্ত করা সরকারের লক্ষ্য। সরকারের নানা পদক্ষেপের কারণে দেশে ধূমপায়ীর সংখ্যা আনুপাতিক হারে কমছে। দেশের আইন অনুযায়ী প্রকাশ্যে ধূমপান দণ্ডনীয় অপরাধ। ধূমপানের বিরুদ্ধে মানুষের মধ্যে ক্রমবর্ধমান জনসচেতনতার জন্য মন্ত্রী ‘মানস’ সহ ধুমপানবিরোধী সংগঠনগুলোকে ধন্যবাদ জানান।

 মানস সভাপতি অধ্যাপক ড. অরূপ রতন চৌধুরী অনুষ্ঠানে সভাপতিত্ব ও মূল-প্রবন্ধ উপস্থাপন করেন। তার গ্রন্থিত ‘ধূমপান থেকে মাদকাসক্তি’ বইয়ের মোড়ক উন্মোচনে তথ্যমন্ত্রীর সাথে অংশ নেন দৈনিক যুগান্তর সম্পাদক সাইফুল আলম, শিল্পী রেহানা পারভীন ও মানস সাধারণ সম্পাদক ফেরদৌস ওয়াহীদ।

#

আকরাম/সাহেলা/সঞ্জীব/আব্বাস/২০২১/১৮১৭ ঘণ্টা

তথ্যবিবরণী নম্বর : ২৫৪৭

**কোভিড**-**১৯ সংক্রান্ত সর্বশেষ প্রতিবেদন**

ঢাকা, ১৭ জ্যৈষ্ঠ (৩১ মে) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৮ হাজার ১৭৮ জনের নমুনা পরীক্ষা করে ১ হাজার ৭১০ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৮ লাখ ৫৪০ জন।

 গত ২৪ ঘণ্টায় ৩৬জন-সহ এ পর্যন্ত ১২ হাজার ৬১৯ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৭ লাখ ৪০ হাজার ৩৭২ জন।

#

হাবিবুর/সাহেলা/সঞ্জীব/আব্বাস/২০২১/১৭৫০ ঘণ্টা

তথ্যবিবরণী নম্বর : ২৫৪৬

**ঘূর্ণিঝড় ‘ইয়াস’ মোকাবিলায় স্বাস্থ্যবিধি মেনে তিনগুণ আশ্রয় কেন্দ্র প্রস্তুত রাখা হয়েছিল**

 **-ত্রাণ প্রতিমন্ত্রী**

ঢাকা, ১৭ জ্যৈষ্ঠ (৩১ মে) :

করোনা সংক্রমণের মধ্যে ঘূর্ণিঝড় ‘ইয়াস’ মোকাবিলায় স্বাস্থ্যবিধি মেনে তিনগুণ আশ্রয়কেন্দ্র প্রস্তুত রাখা হয়েছিল। সেই সঙ্গে মৃত্যু শূন্যের কোটায় রাখতে শতভাগ মানুষকে আশ্রয় কেন্দ্রে নেওয়ার প্রস্তুতিও নেয়া হয়েছিল বলে জানিয়েছেন দুর্যোগ ব্যবস্থাপনা ও ত্রাণ প্রতিমন্ত্রী ডা: মোঃ এনামুর রহমান ।

 প্রতিমন্ত্রী আজ তাঁর অফিসকক্ষে বাংলাদেশে ভারতীয় হাইকমিশনার বিক্রম কুমার দোরাইস্বামী’র সাথে বৈঠকে এসব কথা বলেন। এসময় মন্ত্রনালয়ের সচিব মোঃ মোহসীন উপস্থিত ছিলেন ।

 প্রতিমন্ত্রী বলেন, ঘূর্ণিঝড় বুলবুলের সময়ে পাঁচ হাজার আশ্রয় কেন্দ্র ব্যবহার করা হয়েছিল। আম্পানের সময়ে করোনার কারণে ১৪ হাজার ৬৭টি আশ্রয় কেন্দ্রে ২৪ লাখ ৭৮ হাজারের বেশি মানুষকে রাখা হয়েছিল। তিনি বলেন, ঘূর্ণিঝড় প্রস্তুতি কর্মসূচি (সিপিপি)'র ৭৪ হাজারেরও বেশি স্বেচ্ছাসেবক ঘূর্ণিঝড় মোকাবিলায় প্রস্তুত রাখা হয়েছিল। কমিউনিটি রেডিওর মাধ্যমে প্রচারণা চালানো হয়েছে । স্কাউটের ছয় লাখ স্বেচ্ছাসেবক এসময় কাজ করেছেন।

 ভারতীয় হাইকমিশনার দুর্যোগ ব্যবস্থাপনায় বাংলাদেশ সরকারের সাফল্যের প্রশংসা করেন। এ দেশের উন্নয়নে তাঁর সরকারের সহযোগিতা অব্যাহত থাকবে বলে হাইকমিশনার প্রতিমন্ত্রীকে আশ্বস্ত করেন। বিশেষ করে কোভিড-১৯, রোহিঙ্গা সমস্যা সমাধান এবং যেকোনো দুর্যোগ মোকাবিলায় দু'দেশ একযোগে কাজ করবে বলে হাইকমিশনার প্রত্যয় ব্যক্ত করেন ।

#

সেলিম/পরীক্ষিৎ/জুলফিকার/সুবর্ণা/শামীম/২০২১/১৬১২ ঘণ্টা

তথ্যবিবরণী নম্বর : ২৫৪৫

টেলিভিশনে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ১৭ জ্যৈষ্ঠ (৩১ মে) :

 সরকারি-বেসরকারি টিভি চ্যানেল-সহ সকল ইলেকট্রনিক মিডিয়ায় নিম্নোক্ত বিষয়টি স্ক্রল আকারে প্রচারের জন্য অনুরোধ করা হলো :

 **মূলবার্তা :**

“বঙ্গমাতা বেগম ফজিলাতুন নেছা মুজিব পদকের আবেদন ও ড্রয়িং-ডিজাইন” দাখিল করা যাবে ৭ জুন ২০২১ পর্যন্ত। এ বিষয়ে বিস্তারিত তথ্য যথাক্রমে মহিলা ও শিশু বিষয়ক মন্ত্রণালয়ের ওয়েব সাইট www.mowca.gov.bd ও জাতীয় মহিলা সংস্থার ওয়েব সাইট www.jms.gov.bd - এ পাওয়া যাবে।

#

আলমগীর/পরীক্ষিৎ/জুলফিকার/শামীম/২০২১/১৫২২ ঘণ্টা

তথ্যবিবরণী নম্বর : ২৫৪৪

**এডিসন অ্যালায়েন্স-এ বাংলাদেশের প্রতিনিধি আইসিটি প্রতিমন্ত্রী**

ঢাকা, ১৭ জ্যৈষ্ঠ (৩১ মে) :

 ডিজিটাল অর্থনীতিতে বৈশ্বিক এবং ন্যায়সঙ্গত এ্যাক্সেস নিশ্চিত করতে ‘এসেনশিয়াল ডিজিটাল ইন্সফ্রাস্ট্রাকচার এন্ড সার্ভিসেস নেটওয়ার্ক এডিসন অ্যালায়েন্স’ নামে একটি জোট গঠন করেছে ওয়ার্ল্ড ইকোনোমিক ফোরাম। এই জোটে বাংলাদেশের প্রতিনিধিত্ব করছেন তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক।

 ২০১৯ সালে করোনা মহামারির ফলে সারা বিশ্বে যে নতুন পরিস্থিতি সৃষ্টি হয়েছে, তাতে ডিজিটাল প্রযুক্তির সহজলভ্যতার ক্ষেত্রে নাটকীয় পরিবর্তন এসেছে। এই প্রযুক্তি ব্যবহার করে কাজ করতে, শিখতে ও জীবন যাপনের অনুসঙ্গ হিসেবে ব্যবহার করতে মানুষকে আগের চেয়ে অনেক বেশি সক্ষম করে তুলেছে। একই সাথে এই মহামারি বিশ্বের প্রায় অর্ধেক জনসংখ্যার মধ্যে বিদ্যমান বৈষম্য আরো বাড়িয়েছে। পৃথিবীর প্রায় ৩ দশমিক ৬ বিলিয়ন মানুষ অফলাইনে থাকেন। উন্নত বিশ্বের জনসংখ্যার প্রায় ৫০ শতাংশের জন্য ব্রডব্যান্ড কানেক্টিভিটি এখনও বেশ ব্যয়বহুল, সে কারণে স্বাস্থ্য, শিক্ষা ও অর্থনৈতিক কার্যক্রমে মানুষের প্রবেশকে বাধাগ্রস্ত করছে।

 গঠিত হবার পর  এই জোটের প্রথম সভাতে শিক্ষা, স্বাস্থ্য ও অর্থনৈতিক খাতে বাংলাদেশের প্রযুক্তিগত উদ্যোগগুলো তুলে ধরেন আইসিটি প্রতিমন্ত্রী পলক। ডিজিটাল প্লাটফর্মে আয়োজিত উক্ত অনুষ্ঠানে তিনি ডিজিটাল এ্যাক্সেস নিশ্চিত করা, শহর ও গ্রামাঞ্চলের বৈষম্যগুলো কমিয়ে আনার ক্ষেত্রে বাংলাদেশের পদক্ষেপগুলোও তুলে ধরেন , যা অনায়াসেই পৃথিবীর অন্য অনেক দেশের জন্য রোল মডেল হতে পারে।

 উল্লেখ্য, ওয়ার্ল্ড ইকোনোমিক ফোরাম ২০১৬ সালে জুনাইদ আহমেদ পলককে ইয়ং গ্লোবাল লিডার হিসেবে মনোনিত করেছিল। ঐ বছর সমগ্র দক্ষিণ এশিয়ার মধ্য থেকে জুনাইদ আহমেদ পলক এই মনোনয়ন পেয়েছিলেন।

বিশ্বের বিভিন্ন দেশের চ্যাম্পিয়ান লিডার্সগণ এ এডিসন এলাইন্স এর সদস্য।

#

শহিদুল/পরীক্ষিৎ/জুলফিকার/সুবর্ণা/শামীম/২০২১/১৫৩৩ ঘণ্টা

তথ্যবিবরণী নম্বর : ২৫৪৩

**বঙ্গমাতা বেগম ফজিলাতুন নেছা মুজিব পদকের আবেদন ও ডিজাইন জমার সময় বাড়ল**

ঢাকা, ১৭ জ্যৈষ্ঠ (৩১ মে) :

বঙ্গমাতা বেগম ফজিলাতুন নেছা মুজিব পদক- ২০২১ এর জন্য আবেদন প্রেরণের সময়সীমা বৃদ্ধি করা হয়েছে। আগামী ৭ জুন পর্যন্ত আবেদন করা যাবে। এর পূর্বে আবেদন জমা দেওয়ার শেষ তারিখ ছিল ৩১ মে। আবেদনপত্রের ছক পাওয়া যাবে যথাক্রমে মহিলা ও শিশু বিষয়ক মন্ত্রণালয়ের ওয়েব সাইট www.mowca.gov.bd ও জাতীয় মহিলা সংস্থার ওয়েব সাইট www.jms.gov.bd-এ। নির্ধারিত ছক অনুযায়ী আবেদনের সফট কপি ই-মেইলে (sasadmn2@gmail.com) এবং ডাকযোগে বা সরাসরি হার্ডকপি ৭ জুন এর মধ্যে মহিলা ও শিশু বিষয়ক মন্ত্রণালয়, বাংলাদেশ সচিবালয়ে প্রেরণ করা যাবে।

  অপরদিকে বঙ্গমাতা বেগম ফজিলাতুন নেছা মুজিব পদকের ড্রয়িং - ডিজাইন দাখিলের সময়সীমাও বৃদ্ধি করা হয়েছে। ৭ জুন পর্যন্ত পদকের ড্রয়িং- ডিজাইন জমা দেওয়া যাবে। পদকের পরিমাপ ও বর্ণনা সম্পর্কিত সকল বিষয় অপরিবর্তিত থাকবে। এ বিষয়ে বিস্তারিত তথ্য যথাক্রমে মহিলা ও শিশু বিষয়ক মন্ত্রণালয়ের ওয়েব সাইট [www.mowca.gov.bd](http://www.mowca.gov.bd/) ও জাতীয় মহিলা সংস্থার ওয়েব সাইট [www.jms.gov.bd](http://www.jms.gov.bd/) - এ পাওয়া যাবে। আগ্রহী ডিজাইনারগণ বঙ্গমাতা বেগম ফজিলাতুন নেছা মুজিব পদকের নমুনাসহ বিস্তারিত ড্রয়িং-ডিজাইন সীলমোহরকৃত খামে ৭ জুন এর মধ্যে নির্বাহী পরিচালক, জাতীয় মহিলা সংস্থা,  ১৪৫ নিউ বেইলি রোড, ঢাকা এর কার্যালয়ে দাখিল করা যাবে।

#

আলমগীর/পরীক্ষিৎ/জুলফিকার/শামীম/২০২১/১৪৩০ ঘণ্টা